Erlend ríki keppast nú við að koma borgurum sínum brott frá Afganistan. Ringulreið ríkir á alþjóðaflugvellinum í Kabúl. Utanríkisráðherrar ríkja Evrópusambandsins halda neyðarfund um stöðuna þar í dag.
Utanríkisráðherrar ríkja Evrópusambandsins hittast á rafrænum neyðarfundi í dag vegna stöðunnar í Afganistan. Allt kapp er lagt á að koma sendiráðsstarfsfólki og öðrum borgurum á brott. AFP-fréttaveitan hefur eftir erindrekum ríkjanna að óttast sé að Talibanar grípi til hefndaraðgerða gegn afganska starfsfólkinu.
Mörg erlend flugfélög, þar meðal British Airways, Air France og Lufthansa, tilkynntu í dag að ekki yrði lent í Kabúl enda væri ekki óhætt að fara inn í lofthelgi Afghanistan eftir valdarán Talibana. Herinn hefur nú stjórn á lofthelginni.
Hundruð Afgana í flóttahug héngu utan á og hlupu meðfram bandarískri farþegaflugvél sem var að búa sig undir flugtak fyrr í dag. Þúsundir hafa í örvæntingu reynt að finna leiðir til að komast á brott án árangurs.
Fólk segist vera skelfingu lostið og margir óttast um líf sitt. Sögusagnir um hæli og skjól víða um heim fara eins og eldur í sinu meðal almennings í Kabúl.
Emrahim Raisi, nýr forseti Írans, segir í yfirlýsingu í dag að ósigur Bandaríkjanna í Afganistan geti orðið til að tryggja frið og öryggi í landinu.
Angela Merkel Þýskalandskanslari segir að kenna megi innanríkispólítík Bandaríkjanna um ákvörðunina um brotthvarf herliðsins.Hún segir jafnframt að brotthvarf Bandaríkjamanna hafi haft keðjuverkandi áhrif á önnur ríki alþjóðahersins sem að lokum hafi lyktað með valdatöku Talibana. Það séu skelfileg tíðindi fyrir fólk sem hafi barist fyrir mannréttindum, sérstaklega konur.
Erlend ríki vinna hörðum höndum við að koma starfsfólki sínu frá Afganistan. Mikil ringulreið ríkir á alþjóðaflugvellinum í Kabúl þar sem fólk leitar í örvæntingu leiða til að komast á brott. Fjölmargir óttast um líf sitt. 